На основу члана 37, тачка 24 Статута Града Ниша („Службени лист Града Ниша“, бр. 88/2008,143/2016), Скупштина Града Ниша на седници одржаној \_\_\_\_\_\_\_\_\_\_\_ 2017. године, доноси

Р Е Ш Е Њ Е

I УСВАЈА СЕ Извештај о раду са финансијским извештајем за 2016 годину установе Сигурна кућа за жене и децу жртве породичног насиља Ниш, који је усвојио Управни одбор Установе, Одлуком број 256 на седници одржаној 20.03.2017. године.

II Решење доставити: Сигурној кући за жене и децу жртве породичног насиља, Градској Управи Града Ниша - Секретаријату за дечију и социјалну заштиту и Градској Управи Града Ниша - Секретаријату за финансије.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ .године

СКУПШТИНА ГРАДА НИША

ПРЕДСЕДНИК

мр Раде Рајковић

\_\_\_\_\_\_\_\_\_\_\_\_\_\_\_\_\_\_\_

О б р а з л о ж е њ е

Управни одбор Сигурне куће за жене и децу жртве породичног насиља на седници одржаној дана 20.03.2017. године Одлуком бр. 256 усвојио је Извештај о раду са финансијским извештајем за 2016 годину.

У 2016. години у установи је било смештенo 133 корисникa, односно 68 жена и 65 деце, који су боравили у Сигурној кући, у складу са налазом и предлогом стручне комисије Центра за социјални рад од недељу дана до годину дана. Статистички подаци указују на то да је у Сигурној кући 60% више корисника пронашло уточиште у односу на претходну годину, што може указати на екпанзију породичног насиља.

Установа је у складу са Правилником о лиценцирању организација у социјалној заштити у законском року поднела захтев за лиценцирање Инспекторату за социјалну заштиту у оквиру Министарства рада и социјалне политике, очекујући испуњење свих потребних услова како би наставила свој рад као лиценцирана организација социјалне заштите.

Осим својих редовних активности Сигурна кућа се током целе године бавила и другим активностима које не спадају у редовну делатност установе. Поред осталог, Сигурна кућа свакодневно пружа и услуге телефоског саветовања за све грађане који се јављају за помоћ.

Након спроведеног истраживања на тему „Млади и партнерско насиље“, одржане су трибине на Правном факултету и у Средњој медицинској школи „Прокоповић“. Трибине су одржане са циљем подизања свести младих о неопходности борбе против породичног насиља, а уједно су младе девојке имале прилику да упознају особине насилника и начине на које се насиље може пријавити.

Установа је обележила и јубилеј, пет година постојања и успешног рада на заштити жртава породичног насиља. У присуству Градоначелника града и бројних гостију, презентоване су најзначајније активности и пројекти који су допринели да ова установа оствари одличне резултате.

У протеклој години се такође радило на сређивању ентеријера објекта установе и стварању што бољих услова за кориснике који бораве у њему.

Поводом Светског дана занемаривања и злостављања деце одржане су две трибине у Скупштини града Ниша и у просторијама НКЦ у организацији ГО Палилула

Обележавајући Међународни дан борбе против насиља над женама, а у оквиру „шестнаест дана активизма“ Сигурна кућа је са својим корисницама организовала уличну акцију у центру града желећи да на тај начин скрене пажњу грађанима на проблем породичног насиља који је веома присутан у нашем друштву.

Имајући у виду да се рад Сигурне куће за жене и децу жртве породичног насиља првенствено заснива на практичној примени Закона о социјалној заштити, Закона о јавним службама и Одлуке о правима из области социјалне заштите на територији Града Ниша, Секретаријат за дечију и социјалну заштиту предлаже доношење Решења као у диспозитиву.

Секретар секретаријата

Мирјана Поповић

\_\_\_\_\_\_\_\_\_\_\_\_\_\_